text: Bigballer og kunstgødning brænder
  11 marts 2013 kl. 07.45
  460 bigballer og 60 tons gødning brænder stadig i en lade ved Marstrup ved Haderslev. Det er anden gang på kort tid, at så mange bigballer brænder i området.
  Branden på Marstrup Bygade brød ud ved 20.30-tiden. Ilden havde godt fat i staldlængen, som bruges til opbevaring.
  Det var ikke kun den opmagasinerede halm, der brændte. Også 60 tons kunstgødning gav næring til flammerne - og en stor traktor blev total-skadet.
  Hele staldlængen nedbrændte.
  
  Blussede op
  Ilden kom under kontrol, men blussede op igen ved fire-tiden i morges.
  Det brænder fortsat i halmen - og brandvagter foretager efterslukning og sikre, at ilden ikke brede sig til andre dele af ejendommen.
  Vagtchefen hos Syd- og Sønderjyllands Politi i Esbjerg ønskede til morgen ikke at udtale sig om brandårsagen.
  
  Flere påsatte brande
  Sønderjylland har i det sidste halve år været hærget af en håndfuld brand i bigballer. Flere af dem har været påsatte.
  Tilbage i september var der således to store brand i området ved Bylderup-Bov.
  Måneden før var den gal på Ødisvej ved Kolding.
  Og 23. februar i år brændte 4000 bigballer i en lade - også ved Haderslev.
  